

**РЕПУБЛИКА СРБИЈА**

**ВИШЕ ЈАВНО ТУЖИЛАШТВО У НИШУ**

**ИНФОРМАТОР О РАДУ**

****

**Ниш**

**1. САДРЖАЈ**

Основни подаци о државном органу и Информатору .....................................................3

Оснивање Тужилаштва…....................................................................................................4

Надлежност Тужилаштва....................................................................................................4

Организација Тужилаштва..................................................................................................4

Организационе јединице ....................................................................................................6

Графички приказ организационе структуре......................................................................9

Правила у вези са јавношћу рада ......................................................................................10

Списак најчешће тражених информација од јавног значаја...........................................16

Опис надлежности, овлашћења и обавеза ........................................................................17

Обим послова ......................................................................................................................24

Навођење прописа...............................................................................................................24

Услуге које Више јавно тужилаштво у Нишу пружа заинтересованим лицима...........25

Поступак ради пружања услуга ........................................................................................29

Подаци о пруженим услугама............................................................................................33

Подаци о јавним набавкама................................................................................................34

Подаци о државној помоћи.................................................................................................34

Подаци о исплаћеним платама, зарадама и другим примањима....................................34

Подаци о средствима рада .................................................................................................34

Подаци о приходима и расходима.....................................................................................36

Чување носача информација .............................................................................................38

Врсте информација у поседу .............................................................................................40

Врсте информација којима Више јавно тужилаштво у Нишу омогућава приступ.......40

Информације о подношењу захтева за приступ информацијама...................................40

Однос Вишег јавног тужилаштва према јавности...........................................................43

Информатор је сачињен у складу са чланом 39. Закона о слободном приступу информацијама од јавног значаја ("Службени гласник РС", бр. 120/04, 54/07, 104/09 и 36/10) и Упутством за израду и објављивање информатора о раду државног органа ("Службени гласник РС", број 68/10). Информатор садржи податке који су од значаја за садржину, обим и начин остваривања права заинтересованих лица на приступ информацијама од јавног значаја.

1. **2. ОСНОВНИ ПОДАЦИ О ДРЖАВНОМ ОРГАНУ И**
2. **ИНФОРМАТОРУ О РАДУ**

**Назив органа:** Више јавно тужилаштво у Нишу

**Адреса седишта:** ул. Вожда Карађорђа бр. 23 и ул. Војводе Путника 2б (Посебно одељење за сузбијање корупције)

**Општина**: Медијана

**Матични број:** 17773879

**Порески идентификациони број (ПИБ):** 106399326

**Адреса за пријем поднесака:** ул. Вожда Карађорђа 23, 18105 Ниш и ул. Војводе Путника 2б, 18106 Ниш (Посебно одељење за сузбијање корупције)

**Шифра делатности**: 8423

**Телефон/Факс: 018/504-175**

**Жиро-рачун:** 840-1620-21, корисник Више јавно тужилаштво у Нишу, шифра 80555

**Адреса електронске поште**: [uprava@ni.vi.jt.rs](mailto:uprava@ni.vi.jt.rs)

Лице одговорно за тачност и потпуност података у Информатору, правилну израду и објављивање Информатора, као и његово редовно ажурирање је Виши јавни тужилац у Нишу.

Информатор о раду Вишег јавног тужилаштва први пут је објављен на сајту Тужилаштва 2014. године.

Последње ажурирање Информатора о раду спроведено је у складу са Упутством за израду и објављивање информатора о раду државног органа („Службени гласник РС“ бр. 68/2010), дана 20.05.2021. године.

Информатор о раду се објављује на интернет презентацији Вишег јавног тужилаштва у Нишу <http://www.ni.vi.jt.rs>, (са које се може преузети електронска копија информатора), а на захтев заинтересованог лица у просторијама Тужилаштва радним даном од 8.30 до 15.30 часова може се извршити увид у Информатор и бесплатно преузети штампана копија а на захтев заинтересованог лица Информатор може бити снимљен на медиј тог лица без накнаде.

**3. ОСНИВАЊЕ ТУЖИЛАШТВА**

Више јавно тужилаштво у Нишу основано је Законом о седиштима и подручјима судова и јавних тужилаштава („Службени гласник РС", број 101/13 од 21.11.2013. године који се примењује од 01.01.2014. године) за подручје Вишег суда у Нишу.

Више јавно тужилаштву у Нишу у свом раду поступа у складу са Законом о јавном тужилаштву („Службени гласник РС“, бр. 116/2008, 104/2009, ... 106/2015, 63/2016 - [УС](http://www.pravno-informacioni-sistem.rs/SlGlasnikPortal/http:/www.pravno-informacioni-sistem.rs/SlGlasnikPortal/http:/www.pravno-informacioni-sistem.rs/SlGlasnikPortal/extref/cb4e2a9c-0608-d628-2f65-794d2e880a2e&actid=28185&regactid=&doctype=supa&latest=false)), Закоником о кривичном поступку ("Службени гласник РС", бр. 72/2011, 101/2011, ... 55/2014, 35/2019), Кривичним закоником (“Службени гласник РС“, бр. 85/2005, 88/2005 - исправка, ... 104/2013, 108/2014, 94/2016, 35/2019), Правилником о управи у јавним тужилаштвима ("Службени гласник РС", бр. 110/2009, 87/2010, ... 57/2019) и Законом о организацији и надлежности државних органа у сузбијању организованог криминала, тероризма и корупције („Службени гласник РС“ бр. 94/16 и 87/18).

**4. НАДЛЕЖНОСТ ТУЖИЛАШТВА**

Стварна надлежност јавног тужилаштва прописана је чланом 14 Закона о јавном тужилаштву и одређује се у складу са одредбама закона које важе за утврђивање стварне надлежности суда (Закон о уређењу судова) пред којим јавно тужилаштво поступа, осим када законом није другачије одређено.

Више јавно тужилаштву у Нишу поступа пред Вишим судом у Нишу, те надзире и усмерава рад основних јавних тужилаштава са свог подручја (Основно јавно тужилаштво у Нишу и Основно јавно тужилаштво у Алексинцу) у складу са Законом о јавном тужилаштву.

Месна надлежност Вишег јавног тужилаштва у Нишу одређена је Законом о седиштима и подручјима судова и јавних тужилаштава („Службени гласник РС“ бр. 101/13).

**5. ОРГАНИЗАЦИЈА ТУЖИЛАШТВА**

Више јавно тужилаштво у Нишу чине јавни тужилац, заменици јавног тужиоца и тужилачко особље. Тужилачко особље чине секретар тужилаштва, тужилачки помоћници, административно-технички секретар, уписничари, самостални извршилац за финансијско пословање, систем администратор, записничари и возач. Јавни тужилац је Борица Митић, изабрана Одлуком Народне скупштине Републике Србије („Службени гласник РС“ 106/15 од 21.12.2015.године). У случају одсутности или спречености, јавног тужиоца замењује први заменик, Мирјана Момчиловић.

Одлуком Државног већа тужилаца о броју заменика у јавним тужилаштвима („Службени гласник РС“ бр.36/2019) Више јавно тужилаштво у Нишу, поред јавног тужиоца, броји 21 (двадесетједног) заменика јавног тужиоца.

Носиоци јавнотужилачке функције у Вишем јавном тужилаштву у Нишу – Одељење општег криминалитета:

Јавни тужилац **Борица Митић**, кабинет број 72,

Први заменик јавног тужиоца **Мирјана Момчиловић,** кабинет број 262,

Заменик јавног тужиоца **Ирена Радивојевић,** кабинет број 94,

Заменик јавног тужиоца **Оливера Цветановић,** кабинет број 94,

Заменик јавног тужиоца **Мирјана Велимировић,** кабинет број 95,

Заменик јавног тужиоца **Татјана Стевановић**, кабинет број 95,

Заменик јавног тужиоца **Горан Бурсаћ,** кабинет број 93,

Заменик јавног тужиоца **Алексанар Каличанин,** кабинет број 93,

Заменик јавног тужиоца **Милена Цветковић**, кабинет број 262,

Заменик јавног тужиоца **Лидија Симовић**, кабинет број 316,

Заменик јавног тужиоца **Андрија Ивић**, кабинет број 316,

Заменик јавног тужиоца **Александра Шошевић**, која је решењем Републичког јавног тужиоца упућена у Апелационо јавно тужилаштво у Београду.

Радом Вишег јавног тужилаштва руководи Виши јавни тужилац, који представља тужилаштво пред другим органима, институцијама и грађанима. Јавни тужилац руководи тужилачком управом и одговоран је за правилан и благовремен рад јавног тужилаштва у складу са Законом о јавном тужилаштву и Правилником о управи у јавном тужилаштву. Јавни тужилац одређује организацију и рад јавног тужилаштва, одлучује о правима по основу рада заменика јавног тужиоца и о радним односима особља у јавном тужилаштву, отклања неправилности и одуговлачења у раду, стара се о одржавању самосталности у раду и угледу јавног тужилаштва и врши друге послове на које је овлашћен Законом или другим прописом.

Заменик јавног тужиоца може вршити сваку радњу у кривичном поступку за коју је овлашћен јавни тужилац, без посебног овлашћења или пуномоћја и сноси одговорност за своје поступке.

**ПОСЕБНО ОДЕЉЕЊЕ ЗА СУЗБИЈАЊЕ КОРУПЦИЈЕ**

Дана 01.03.2018. године, са почетком примене Закона о организацији и надлежности државних органа у сузбијању организованог криминала, тероризма и корупције(Сл. Гласник РС 94/16) у оквиру Вишег јавног тужилаштва у Нишу, формирано је Посебно одељење за сузбијање корупције које се налази на адреси ул. Војводе Путника 2б и у којем јавнотужилачку функцију обављају:

Руководилац Посебног одељења за сузбијање корупције **Иван Симоновић**, кабинет број 12,

Заменик јавног тужиоца **Иван Станојевић,** кабинет број 16,

Заменик јавног тужиоца **Владимир Павловић,** кабинет број 14,

Заменик јавног тужиоца **Драгољуб Миладиновић**, кабинет број 13,

Заменик јавног тужиоца **Александра Грујић**, кабинет број 15,

Заменик јавног тужиоца **Јасмина Јованчић**, кабинет 10,

Заменик јавног тужиоца **Тања Исаиловић,** кабинет број 9,

Заменик јавног тужиоца **Александар Стевановић**, кабинет број 4,

Заменик јавног тужиоца **Александар Радосављевић**, кабинет 5.

Према Правилнику о унутрашњем уређењу и систематизацији радних места А број 300/21 од 05.07.2021. године, систематизовано је 15 (петнаест) радних места са укупно 33 (тридесеттри) извршиоца.

**6. ОРГАНИЗАЦИОНЕ ЈЕДИНИЦЕ**

Полазећи од врсте, обима и сложености послова, те потребе законитог, ефикасног и ажурног рада, у Вишем јавном тужилаштву у Нишу, сходно Правилнику о унутрашњем уређењу и систематизацији радних места, образоване су следеће организационе јединице:

1. Секретаријат
2. Кривично одељење
3. Писарница
4. Дактилобиро
5. Финансијско-рачуноводствена служба
6. Информатичко-техничка служба

**У Секретаријату** се обављају се послови и задаци из надлежности јавног тужиоца као носиоца управе у јавном тужилаштву, одређује се организација и рад јавног тужилаштва, одлучује о правима по основу рада заменика јавног тужиоца и о радним односима запослених у јавном тужилаштву, води кадровска евиденција, обављају послови који се тичу комуникације са јавношћу и медијима, административно-технички послови, послови и задаци из надлежности тужилаштва у кривичним и другим предметима, као и остали послови у складу са Правилником о управи у јавним тужилаштвима, који су из делокруга рада јавног тужиоца и који доприносе остваривању функције јавног тужиоца.

**У Кривичном одељењу**се обављају послови и задаци из надлежности Вишег јавног тужилаштва у Нишу у кривичним и другим предметима.

**У Писарници** се обављају административно-технички послови који обухватају вођење уписника, пријем и отпремање поште, вођење евиденције о кретању предмета, вођење помоћних књига, сачињавање годишњих и периодичних извештаја о раду, архивирање предмета, послови разношења поште и послови превоза за потребе тужилаштва.

**У Дактилобироу** се обављају дактилографски послови у вези са радом и потребама тужилаштва, који обухватају сачињавање записника и других аката по налогу или диктату јавног тужиоца и заменика јавног тужиоца, сређивање списа предмета према одредбама Правилника о управи у јавним тужилаштвима, техничке послове у вези са предистражним и истражним поступком, поступање по наредбама са записника, врши израда табела у сарадњи са корисницима услуга, ажурирање података унетих у електронску базу, припремање, штампање и дистрибуирање завршених материјала и други послови по налогу јавног тужиоца и заменика јавног тужиоца.

**У Финансијско-рачуноводственој служби** се обављају послови из области финансијско-материјалног пословања, послови прибављања, вођења и чувања финансијске документације, извршење финансијских и рачуноводствених послова, развијање, припремање финансијских планова и других општих и појединачних аката из ове области, вођење пословних књига, израда и припрема финансијских извештаја и други послови.

**У Информатичко-техничкој служби** се обављају послови из области информационо-комуникационих технологија и пратећих техничких послова који обухватају старање о оптималном функционисању информационо - комуникационих технологија, софтвера, рачунарских мрежа, радних станица и пратећих уређаја, мере безбедности у информационом систему, контролу рада апликативног софтвера, стандардних апликација/програма и алата, припрему, израду и реализацију ИКТ планова, извештаја и послова, компјутерско генерисање и анализу извештаја о раду тужилаштва, ажурирање веб презентације тужилаштва, вођење оперативне документације и других евиденција.

Правилником је систематизовано и радно место финансијски форензичар за потребе Посебног одељења за сузбијање корупције, у звању виши саветник, а исти обавља консултације у области финаснија у предметима привредног криминала, кривичних дела корупције и кривичних дела привредног криминала повезаних са корупцијом, даје стручна мишљења и процену финансијске документације у предметима, прати и анализира токове новца и финансијских трансакција, открива криминалне радње у финансијским трансакцијама, идентифијује учиниоца, начин и време извршења криминалне радње, прикупља доказе о радњи извршења дела, остварује сарадњу са другим државним органима и институцијама у вези кривични дела из надлежности Посебног одељења за сузбијање корупције у Вишем јавном тужилаштву у Нишу.

При тужилаштву је формирана и Служба за информисање оштећених лица и сведока а отпочела је са радом дана 15.12.2015. године, у циљу вишеструке помоћи оштећенима и сведоцима у кривичном поступку. У том смислу, наведена Служба има задатак да сведоцима у кривичном поступку и оштећенима кривичним делима објасни њихову процесну улогу и правну терминологију, да информише о статусу предмета, пружи одговоре на сва питања у вези са радом тужилаштва и поступком, закаже састанак код поступајућег тужиоца, информише о организацијама и установама које пружају помоћ и подршку жртвама и пружи све информације и опције које могу помоћи у отклањању страха, непријатности и олакшати учешће у кривичном поступку, нарочито у истрази и на суђењу. На пословима Службе су ангажовоани заменик Вишег јавног тужиоца Ирена Радивојевић, секретар тужилаштва Борислав Радоњић и уписничар Сандра Шуша. Сведоци и оштећени кривичним делима у циљу пружања подршке могу контактирати наведену Службу у просторијама Вишег јавног тужилаштва у Нишу, ул. Вождова 23, а на располагању су и број телефона 018/504-175, као и е-пошта: [info@ni.vt.jt.rs](mailto:info@ni.vt.jt.rs)

У претходном периоду, Служба је уз сваки позив оштећеном-сведоку достављала флајер са правима оштећеног према ЗКП-у и Информатор о раду Службе, а у више случајева оштећени су се обратили за помоћ и подршку Служби. У тим ситуацијама, Служба је предузела активности које су се огледале у праћењу тока поступка који се водио пред подручним основним јавним тужилаштвима, предузимању или налагању надлежним органима (подручним основним јавним тужилаштвима и полицији) да предузму мере из своје надлежности (покретање кривичног поступка или процена да се предузму мере заштите) са обавезом да о предузетим мерама обавесте Службу, те вршила непосредну комуникацију са оштећенима, у циљу охрабривања за сведочење у кривичном поступку.

На семинарима и стручним скуповима Виши јавни тужилац и представници Службе промовисали су рад Службе ради ширења информација о Служби и њеним надлежностима, док је портпарол Вишег јавног тужилаштва у Нишу кроз саопштења за јавност и медије, информисао општу јавност о постојању и надлежности Службе. На овај начин је успостављена сарадња са Центром за социјални рад „Душко Радовић“ у Нишу, који су своје кориснике даље обавештавали о постојању Службе и њеним надлежностима.

**Графички приказ организационе структуре тужилаштва приказан је на следећој страни:**

|  |
| --- |
|  |

**7. ПРАВИЛА У ВЕЗИ СА ЈАВНОШЋУ РАДА**

Порески идентификациони број Вишег јавног тужилаштва у Нишу је 106399326.

Радно време Вишег јавног тужилаштва у Нишу је радним данима од 07.30 до 15.30 часова.

Поједине процесне радње у поступку које се сматрају хитним и не трпе одлагање, спроводе се без обзира на утврђено радно време.

Јавни тужилац доноси распоред дежурства на месечном нивоу.

Послове портпарола Вишег јавног тужилаштва у Нишу обавља секретар тужилаштва Борислав Радоњић, са бројевима телефона 064/8221995 и 018/504-175, путем којих га могу контактирати новинари и странке ради добијања информација.

Прилаз до објекта тужилаштва није у равни са улазом, док зграда Палате правде у којој је тужилаштво смештено није прилагођена за улаз особа са инвалидитетом.

Доказним радњама које се предузимају пред тужилаштвом могу да присуствују само учесници у поступку у складу са чланом 300 Законика о кривичном поступку (окривљени, бранилац, оштећени, вештаци и др.), док је главни претрес пред судом у начелу јаван, осим у случајевима прописаним законом, када је јавност искључена са главног претреса.

Јавни тужилац може дозволити да учесници у поступку који имају оправдан интерес, помоћу уређаја за тонско или оптичко снимање сниме извођење доказне радње у смислу члана 236 Законика о кривичном поступку.

Одредбе Упутства о идентификационим обележјима за праћење рада органа и изгледа идентификационих обележја за запослене који долазе у контакт са грађанима нису релевантне за поступање Вишег јавног тужилаштва у Нишу.

**7.1. Правилник о управи у јавним тужилаштвима**

Дужности јавног тужилаштва према грађанима уређене су члановима 61-65 Правилника о управи у јавним тужилаштвима („Службени гласник РС“ број 110/2009,... 57/2019)

Јавна тужилаштва су дужна да организују свој рад тако да грађани могу на ефикасан начин остварити своја права и законом заштићене интересе из надлежности јавног тужилаштва.

Јавна тужилаштва су дужна да од грађана примају поднеске или на записник узимају кривичне пријаве, предлоге и друге изјаве ради предузимања радњи на које су овлашћени. Уколико су пријава, предлог и изјава саопштени телефоном или електронском поштом, сачиниће се службена белешка.

Јавна тужилаштва су дужна да од грађана примају молбе, притужбе, предлоге идруге поднеске којима се подносиоци обраћају јавном тужилаштву ради заштите иефикасног остварења својих права, правних интереса и обавеза.

Ако се из изјаве може закључити да она није основана, поучиће се о томе лице које даје изјаву. Ако и после ове поуке лице не одустане од давања изјаве, изјава ће се примитина записник и поука забележити у спису, а потом донети одлука.

Пријем грађана и давање обавештења врши јавни тужилац или заменик кога одреди.

Грађане који се интересују о стању поступка и одлукама по предметима датим у рад заменицима јавног тужиоца, могу примити и дати потребна обавештења заменици јавног тужиоца који поступају у тим предметима.

Грађани који у јавно тужилаштво долазе без позива, примају се у време одређено посебном одлуком јавног тужиоца.

Време одређено за пријем странака је означено на видном месту на улазу у службене просторије јавног тужилаштва или на други начин.

Ван предвиђеног времена, грађани могу да буду примљени у јавно тужилаштво само у случају када јавни тужилац процени да је то неопходно.

Јавни тужилац може да одреди да се приликом уласка у зграду врши безбедноснипреглед грађана и ствари које носе.

Приликом давања обавештења не могу се давати изјаве о вероватном исходу поступка, нити оцене о правилности судских и радњи других органа или о одлукама суда и ових органа.

Радници у писарници могу на основу података из уписника давати само обавештења на која их овласти јавни тужилац или заменик јавног тужиоца кога он одреди.

По захтевима грађана за издавање уверења и потврда о чињеницама о којима јавна тужилаштва воде евиденцију јавна тужилаштва ће поступати без одлагања.

Уколико издавање уверења или потврде подлеже наплати таксе, одговорни радник писарнице наплатиће прописани износ таксе.

Поједини списи из предмета или предмети у којима јавни тужилац поступа могу се дати на разматрање само лицима која за то имају оправдани интерес. Овим лицима се може дати фотокопија списа.

Дозволу за разматрање предмета или издавање фотокопије списа даје јавни тужилац или заменик јавног тужиоца кога он одреди. При давању одобрења водиће се рачуна о фази у којој се налази поступак по предмету и о интересима редовног одвијања поступка.

Разматрање списа у предмету врши се под контролом радника писарнице у просторији одређеној за ту сврху.

При давању на разматрање списа, из предмета ће се издвојити забелешке и запажања обрађивача предмета по појединим питањима, нацрти одлука и други списи чија се садржина не може саопштити.

Грађани су дужни да надокнаде трошкове и нужне издатке настале разматрањем или фотокопирањем списа према тарифнику који пропише министарство надлежно за правосуђе.

**7.2. Закон о слободном приступу информацијама од јавног значаја**

Закон о слободном приступу информацијама од јавног значаја прописује да јавност има право на приступ информацијама од јавног значаја. Информацијом од јавног значаја сматра се свака информација коју јавност има оправдани интерес да зна, а којом као орган јавне власти располаже Више јавно тужилаштво у Нишу.

**Поступак остваривања права на приступ информацијама од јавног значаја:**

Тражилац подноси писмени захтев за остваривање права на приступ информацијама од јавног значаја.

Захтев мора садржати назив Вишег јавног тужилаштва у Нишу, име, презиме и адресу тражиоца, као и што прецизнији опис информације која се тражи.

Тражилац не мора навести разлоге за подношење захтева.

Ако захтев не садржи напред наведене податке, односно ако захтев није уредан, овлашћено лице у Вишем јавном тужилаштву у Нишу дужно је да без накнаде поучи тражиоца како да те недостатке отклони, односно да достави тражиоцу упутство о допуни.

Ако тражилац не отклони недостатке у одређеном року, односно у року од 15 дана од дана пријема упутства о допуни, а недостаци су такви да се по захтеву не може поступити, Више јавно тужилаштво у Нишу ће донети закључак о одбацивању захтева као неуредног.

Приступ информацијама тужилаштво је дужно да омогући и на основу усменог захтева тражиоца који се саопштава на записник, при чему се такав захтев уноси у посебну евиденцију и примењују се рокови као да је захтев поднет писмено.

Више јавно тужилаштво у Нишу може прописати образац за подношење захтева, али мора размотрити и захтев који није сачињен на том обрасцу.

Тужилаштво је дужно да без одлагања, а најкасније у року од 15 дана од дана пријема захтева, тражиоца обавести о поседовању информације, стави му на увид документ који садржи тражену информацију, односно изда му или упути копију тог документа. Копија документа је упућена тражиоцу даном напуштања писарнице тужилаштва.

Ако тужилаштво није у могућности из оправданих разлога да најкасније у року од 15 дана обавести тражиоца о поседовању информације, да му стави на увид документ који садржи тражену информацију, да му изда, односно упути копију тог документа, дужно је да о томе одмах обавести тражиоца и одреди накнадни рок, који не може бити дужи од 40 дана од дана пријема захтева у коме ће тражиоца обавестити о поседовању информације, ставити му на увид документ који садржи тражену информацију, издати му односно упутити копију тог документа.

Ако се на захтев не одговори у року, тражилац може уложити жалбу Поверенику, осим у случајевима утврђеним Законом о слободном приступу информацијама од јавног значаја.

Увид у документ који садржи тражену информацију је бесплатан и врши се у службеним просторијама Вишег јавног тужилаштва у Нишу.

Ако се удовољи захтеву тражиоца, неће се издати посебно решење, него ће се о томе сачинити службена белешка. Тужилаштво ће издвојити само тражени документ, односно информацију и доставити је тражиоцу.

Тражилац врши увид у тражену информацију у писарници Вишег јавног тужилаштва у Нишу, односно у другој просторији коју одреди тужилац уз обавезно присуство тужиоца или заменика кога он одреди, односно овлашћеног радника Тужилаштва. Истом ће бити омогућен увид на начин којим се не ремети рад Тужилаштва.

Права на слободан приступ информацијама од јавног значаја могу се изузетно подврћи ограничењима прописаним Законом о слободном приступу информацијама од јавног значаја, чл.8, ако је то неопходно у демократском друштву ради заштите од озбиљне повреде претежнијег интереса заснованог на уставу и закону.

Ако Више јавно тужилаштво у Нишу одбије да у целини или делимично обавести тражиоца о поседовању информације, да му стави на увид документ који садржи тражену информацију, да му изда, односно упути копију тог документа, дужно је да донесе решење о одбијању тог захтева и да то решење писмено образложи, као и да у решењу упути тражиоца на правна средства која може изјавити против таквог решења.

Више јавно тужилаштво у Нишу, сагласно одредбама чл. 14 Закона о слободном приступу информацијама од јавног значаја, неће тражиоцу омогућити остваривање права на приступ информацијама од јавног значаја ако би тиме повредило право на приватност, право на углед или које друго право лица на које се тражена информација лично односи, осим:

- ако је лице на то пристало;

- ако се ради о личности, појави или догађају од интереса за јавност, а нарочито ако се ради о носиоцу државне и политичке функције и ако је информација важна с обзиром на функцију коју то лице врши;

- ако се ради о лицу које је својим понашањем, нарочито у вези са приватним животом, дало повода за тражење информације.

Више јавно тужилаштво у Нишу неће омогућити остваривање права на приступ информацијама од јавног значаја, сагласно одредбама члана 9 Закона о слободном приступу информацијама од јавног значаја, ако би тиме:

- угрозило живот, здравље, сигурност или које друго важно добро неког лица;

- угрозило, омело или отежало спречавање или откривање кривичног дела, оптужење за кривично дело, вођење преткривичног поступка, вођење судског поступка, извршење пресуде или спровођење казне или који други правно уређени поступак или фер поступање и правично суђење;

- озбиљно угрозило, одбрану земље, националну или јавну безбедност или међународне односе;

- битно умањило способност државе да управља економским процесима у земљи или битно отежало остваривање оправданих економских интереса;

- учинило доступним информацију или документ за који је прописима или службеним актом заснованим на закону, одређено да се чува као државна, службена, пословна или друга тајна, односно који је доступан само одређеном кругу лица,а због чијег би одавања могле наступити тешке правне или друге последице по интересе заштићене законом који претежу над интересом за приступ информацији;

Све информације које се у тужилаштвима воде под ознаком степена тајности строго поверљиво „Стр Пов“, са ознаком степена тајности поверљиво „Пов“, са ознаком степена тајности државна тајна „ДТ“ или носе ознаку службене тајне тако што су решењем тужилаштва информације проглашене службеном тајном, не могу се доставити подносиоцу захтева, изузев на начин и под условима који су прописани чл. 4 Закона о тајности података („Службени гласник РС“ бр. 104/09).

Чланом 14 Закона о тајности података („Службени гласник РС“ бр. 104/09), прописано је да се документ који садржи тајни податак одређује као државна тајна ради спречавања настанка неотклоњиве штете по интересе Републике Србије, строго поверљиво ради спречавања настанка тешке штете по интересе Републике Србије, поверљиво ради спречавања настанка штете по интересе Републике Србије.

Као службена тајна сматрају се подаци или документа која су законом, другим прописима, општим актима или одлуком надлежног органа проглашени службеном тајном као и подаци који нису проглашени службеном тајном, чијим би одавањем због њихове важности могли изазвати теже штетне последице за службу.

Који подаци представљају службену или професионалну тајну одређује јавни тужилац.

Више јавно тужилаштво у Нишу неће тражиоцу омогућити остваривање права на приступ информацијама од јавног значаја, ако тражилац злоупотребљава права на приступ информацијама од јавног значаја нарочито ако је тражење неразумно, често, када се понавља захтев са истим или већ добијеним информацијама или када се тражи превелики број информација, а сагласно одредбама чл. 13 Закона о слободном приступу информацијама од јавног значаја.

Више јавно тужилаштво у Нишу не мора тражиоцу омогућити остваривање права на приступ информацијама од јавног значаја ако се ради о информацији која је већ објављена и доступна у земљи или на интернету. У овом случају тужилаштво ће у одговору на захтев означити носача информације (број службеног гласила, назив публикације …) где је и када тражена информација објављена, осим ако је то опште познато, сагласно одредбама чл.10 Закона о слободном приступу информацијама од јавног значаја.

Када Више јавно тужилаштво у Нишу не поседује документ који садржи тражену информацију, проследиће захтев Поверенику за информације од јавног значаја и обавестиће Повереника и тражиоца о томе у чијем се поседу по његовом знању документ налази.

Увид у документ који садржи тражену информацију је бесплатан.

Копија документа која садржи тражену информацију издаје се уз обавезу тражиоца да плати накнаду нужних трошкова израде фотокопије, а у случају упућивања и трошкове упућивања.

Влада РС прописује трошковник на основу кога Више јавно тужилаштво у Нишу обрачунава трошкове.

Трошкови копирања и достављања документа се обрачунавају у складу са Уредбом о висини накнаде нужних трошкова за издавање копије документа на којима се налазе информације од јавног значаја („Службени гласник РС“ број 8/2006) и то на следећи начин:

1) копија документа по страни

на формату А3 – 6 динара

на формату А4 – 3 динара

2) копије документа у електронском запису:

дискета - 20 динара

ЦД – 35 динара

ДВД – 40 динара

3) копије документа на аудио касети - 150 динара

4) копије документа на аудио видео касети – 350 динара

5) претварање једне стране документа из физичког у електронски облик – 30 динара.

Од обавезе плаћања ослобођени су новинари, када копију документа захтевају ради обављања свог позива, удружења за заштиту људских права, када копију докумената захтевају ради остваривања циљева удружења и сва лица када се тражена информација односи на угрожавање, односно заштиту здравља и животне средине.

**8. СПИСАК НАЈЧЕШЋЕ ТРАЖЕНИХ ИНФОРМАЦИЈА ОД ЈАВНОГ ЗНАЧАЈА**

Више јавно тужилаштво у Нишу је у току 2020. године примило и поступило по 104 захтева за приступ информацијама од јавног значаја, а исте су упућивали медији, удружења грађана, невладине организације и предузећа. Захтеви су се односили на достављање статистичких података о броју примљених кривичних пријава и предузетим радњама за одређена кривична дела, примени института одлагања кривичног гоњења и споразума о признању кривичног дела, поступању по кривичним пријавама, као и на информације о току кривичног поступка у појединим предметима.

**9. ОПИС НАДЛЕЖНОСТИ, ОВЛАШЋЕЊА И ОБАВЕЗА**

Више јавно тужилаштво у Нишу је самостални државни орган који гони учиниоце кривичних и других кажњивих дела и предузима мере за заштиту уставности и законитости у границама своје стварне и месне надлежности. Више јавно тужилаштво у Нишу врши своју функцију на основу Устава, закона, потврђених међународних уговора и прописа донетих на основу закона.

Основно право и дужност јавног тужиоца је гоњење учинилаца кривичних дела. Више јавно тужилаштво у Нишу поступа пред Вишим судом у Нишу. Одредбом члана 23 Закона о уређењу судова („Службени гласник РС“ број 116/2008,... 88/2018 -УС) прописано је да виши суд у првом степену суди за кривична дела за која је као главна казна предвиђена казна затвора преко десет година; суди за кривична дела против човечности и других добара заштићених међународним правом, против Војске Србије, одавање државне тајне, одавање службене тајне, кривично дело прописано законом који уређује тајност податка, позивање на насилну промену уставног уређења, изазивање националне, расне и верске мржње и нетрпељивости, повреда територијаног суверенитета, удруживање ради противуставне делатности, повреда угледа Републике Србије, повреда угледа стране државе или међународне организације, прање новца, кршење закона од стране судије, јавног тужиоца и његовог заменика, угрожавање безбедности ваздушног саобраћаја, убиство на мах, силовање, обљуба над немоћним лицем, обљуба злоупотребом положаја, отмица, трговина малолетним лицима ради усвојења, насилничко понашање на спортској приредби и јавном скупу, примање мита, злоупотреба положаја одговорног лица ( члан 234 став 3 Кривичног законика ) и кривична дела за која је посебним законом утврђена надлежност вишег суда, злоупотреба у јавним набавкама ( члана 234а став 3 Кривичног законика), суди у кривичном поступку према малолетним лицима, док виши суд у другом степену одлучује о жалбама на одлуке основних судова и о мерама за обезбеђење присуства окривљеног и за кривична дела за која је прописана новчана казна и казна затвора до пет година.

У даљем тексту биће наведене надлежности, овлашћења и обавезе јавног тужилаштва уопште, као и Вишег јавног тужилаштва у Нишу, према Законику о кривичном поступку.

**9.1 Опис надлежности, овлашћења и обавеза јавног тужиоца према Законику о кривичном поступку**

Права и дужности јавног тужиоца уређена су чланом 43. Законика о кривичном поступку. Основно право и основна дужност јавног тужиоца је гоњење учинилаца кривичних дела.За кривична дела за која се гони по службеној дужности, јавни тужилац је надлежан да руководи предистражним поступком, одлучује о непредузимању или одлагању кривичног гоњења, спроводи истрагу, закључи споразум о признању кривичног дела и споразум о сведочењу, подиже и заступа оптужбу пред надлежним судом, одустане од оптужбе, изјављује жалбе против неправноснажних судских одлука и да подноси ванреднеправне лекове против правноснажних судских одлука, предузима друге радње када је то одређено овим закоником.

**Улога јавног тужиоца у предистражном поступку**

Руководећа улога јавног тужиоца у предистражном поступку огледа се у две основне дужности свих органа који учествују у предистражном поступку: дужности информисања јавног тужиоца - сви органи који учествују у том поступку имају дужност да обавештавају јавног тужиоца о свакој предузетој радњи и дужности поступања по налозима јавног тужиоца - органи унутрашњих послова и други државни органи надлежни за откривање кривичних дела, дужни су да поступе по сваком захтеву јавног тужиоца.

Државни и други органи, правна и физичка лица пријављују кривична дела за која сегони по службеној дужности, о којима су обавештена или за њих сазнају на други начин, под условима предвиђеним законом или другим прописом.

Подносилац кривичне пријаве навешће доказе који су му познати ипредузеће мере да би се сачували трагови кривичног дела, предмети на којима је илипомоћу којих је учињено кривично дело и други докази. Кривична пријава се подноси надлежном јавном тужиоцу, писмено, усмено или другимсредством.Ако се кривична пријава подноси усмено, о њој ће се саставити записник и подносилацће се упозорити на последице лажног пријављивања. Ако је пријава саопштена телефоном или другим телекомуникацијским средством сачиниће се службена белешка, а ако је пријава поднесена електронском поштом сачуваће се на одговарајућем носиоцу података и одштампати.Ако је кривична пријава поднесена полицији, ненадлежном јавном тужиоцу или суду, они ће пријаву примити и одмах доставити надлежном јавном тужиоцу.

Ако јавни тужилац из саме кривичне пријаве не може оценити да ли су вероватни наводи пријаве или ако подаци у пријави не пружају довољно основа да може одлучити да ли ће спровести истрагу или ако је на други начин сазнао да је извршено кривично дело, јавни тужилац може:сам прикупити потребне податке, позивати грађане, под условима из члана 288. ст. 1. до 6. Законика, поднети захтев државним и другим органима и правним лицима да му пружепотребна обавештења.

За непоступање по захтеву јавног тужиоца одговорно лице се може новчано казнити до 150.000 динара, а ако и после тога одбије да да потребне податке, може се још једном казнити истом казном. Одлуку о новчаном кажњавању доноси јавни тужилац. О жалбипротив решења којим је изречена новчана казна, одлучује судија за претходни поступак. Жалба не задржава извршење решења.

Ако није у могућности да сам предузме поменуте радње, јавни тужилац ће захтевати од полиције да прикупи потребна обавештења и да предузме друге мере и радњеу циљу откривања кривичног дела и учиниоца. Полиција је дужна да поступи по захтеву јавног тужиоца и да га обавести о мерама ирадњама које је предузела најкасније у року од 30 дана од дана када је примила захтев.

Јавни тужилац може одложити кривично гоњење за кривична дела за која је предвиђена новчана казна или казна затвора до пет година, ако осумњичени прихвати једну или вишеод следећих обавеза:

1) да отклони штетну последицу насталу извршењем кривичног дела или да накнадипричињену штету;

2) да на рачун прописан за уплату јавних прихода уплати одређени новчани износ које се користи за хуманитарне или друге јавне сврхе;

3) да обави одређени друштвенокорисни или хуманитарни рад;

4) да испуни доспеле обавезе издржавања;

5) да се подвргне одвикавању од алкохола или опојних дрога;

6) да се подвргне психосоцијалном третману ради отклањања узрока насилничкогпонашања;

7) да изврши обавезу установљену правноснажном одлуком суда, односно поштује ограничење утврђено правноснажном судском одлуком.

У наредби о одлагању кривичног гоњења јавни тужилац ће одредити рок у којем осумњичени мора извршити преузете обавезе, с тим да рок не може бити дужи од годину дана.

Ако осумњичени у року изврши обавезу јавни тужилац ће решењем одбацити кривичну пријаву.

Јавни тужилац ће решењем одбацити кривичну пријаву ако из саме пријаве проистиче да:

1) пријављено дело није кривично дело за које се гони по службеној дужности;

2) је наступила застарелост или је дело обухваћено амнестијом или помиловањем или постоје друге околности које трајно искључују гоњење;

3) не постоје основи сумње да је учињено кривично дело за које се гони по службеној дужности.

О одбацивању пријаве и разлозима, јавни тужилац ће обавестити оштећеног у року од осам дана и поучити га о његовим правима (члан 51. став 1.), а ако је кривичну пријаву поднео орган полиције, обавестиће и тај орган. Више јавно тужилаштво у Нишу, као непосредно више јавно тужилаштво у односу на Основно јавно тужилаштво у Нишу и Основно јавно тужилаштво у Алексинцу у року од 15 дана од дана пријема приговора може одбити или усвојити приговор решењем против којег није дозвољена жалба ни приговор. Решењем којим усваја приговор јавни тужилац ће издати обавезно упутство надлежном јавном тужиоцу да предузме, односно настави кривично гоњење.

Овлашћења јавног тужиоца уређена су чланом 285 ЗКП-а. Јавни тужилац руководи предистражним поступком. Ради вршења овлашћења јавни тужилац предузима потребне радње ради гоњења учинилаца кривичних дела. Јавни тужилац може наложити полицији да предузима одређене радње ради откривањакривичних дела и проналажења осумњичених. Полиција је дужна да изврши налог јавног тужиоца, као и да га о предузетим радњама редовно обавештава.У току предистражног поступка јавни тужилац је овлашћен да од полиције преузме вршење радње коју је полиција на основу закона самостално предузела.

**Улога јавног тужилаштва у фази истраге**

Истрага се покреће против одређеног лица за које постоје основи сумње да је учинило кривично дело и против непознатог учиниоца када постоје основи сумње да је учињено кривично дело.

Сврха истраге је да се прикупе докази и подаци који су потребни да би се могло одлучити да ли ће се подићи оптужница или обуставити поступак, докази који су потребни да се утврди идентитет учиниоца, докази за које постоји опасност да се неће моћи поновити на главном претресу или би њихово извођење било отежано, као и други докази који могу бити од користи за поступак, а чије се извођење, с обзиром на околности случаја, показује целисходним.

Истрага се покреће наредбом надлежног јавног тужиоца.

Наредба о спровођењу истраге доноси се пре или непосредно после прве доказне радње коју су предузели јавни тужилац или полиција у предистражном поступку, а најкасније у року од 30 дана од дана када је јавни тужилац обавештен о првој доказној радњи коју је полиција предузела. Према члану 298. ЗКП истрагу спроводи јавни тужилац.

Истрага се спроводи само у погледу осумњиченог и кривичног дела на које се односи наредба о спровођењу истраге.

Ако се у току истраге покаже да поступак треба проширити на које друго кривично дело или против другог лица, јавни тужилац ће наредбом проширити истрагу.

Истрага ће се прекинути ако код осумњиченог после учињеног кривичног дела наступи душевно обољење или душевна поремећеност или каква друга тешка болест због које не може учествовати у поступку; нема предлога оштећеног или одобрења надлежног државног органа за гоњење, или се појаве друге околности које привремено спречавају гоњење.

Истрага се може прекинути ако се не зна боравиште осумњиченог, ако је осумњичени у бекству или иначе није достижан државним органима.

Пре него што донесе наредбу о прекиду истраге, јавни тужилац ће прикупити све доказе о кривичном делу осумњиченог до којих се може доћи. Ако је истрага прекинута, јер је осумњичени у бекству или иначе није достижан државним органима, јавни тужилац ће предложити да се према осумњиченом одреди притвор. Кад престану сметње које су проузроковале прекид, јавни тужилац ће наставити истрагу.

Јавни тужилац може у току истраге да одустане од гоњења осумњиченог и обустави истрагу: ако дело које је предмет оптужбе није кривично дело, а нема услова за примену мере безбедности, ако је кривично гоњење застарело или је дело обухваћено амнестијом или помиловањем или постоје друге околности које трајно искључују кривично гоњење или ако нема довољно доказа за оптужење.

Када нађе да је стање ствари у истрази довољно разјашњено јавни тужилац ће донети наредбу о завршетку истраге коју ће доставити осумњиченом и његовом браниоцу, ако га има, и обавестиће оштећеног о завршетку истраге.

Ако јавни тужилац по завршетку истраге одустане од кривичног гоњења обавестиће о томе осумњиченог и оштећеног.

Јавни тужилац донеће наредбу о допуни истраге када након завршетка истраге утврди даје потребно предузети нове доказне радње. Допуну истраге јавном тужиоцу могу предложити осумњичени и његов бранилац.

**Улога јавног тужилаштва у погледу подизања и заступања оптужног акта**

Ако има довољно доказа да је окривљени оправдано сумњив за дело које је предмет поступка, јавни тужилац ће подићи оптужницу, односно оптужни предлог – када докази упућују на постојање кривичног дела за које се води скраћени поступак. Главни претрес је централна фаза кривичног поступка.

Оптужба се излаже, по правилу, тако што тужилац чита оптужницу (члан 332. став 1. тач. 1) до 3) или приватну тужбу, али председник већа може уместо тога дозволити тужиоцу да усмено изложи садржај оптужбе. Оштећени може поставити имовинскоправни захтев, а у његовој одсутности, ако је такав захтев поставио, захтев ће прочитати председник већа. (Члан 391). Након излагања оптужбе, председник већа ће упитати оптуженог: да ли је оптужбу разумео, а ако се увери да је није разумео, поново ће му изложити њену садржину на начин који је за оптуженог најразумљивији; да ли жели да се изјасни о оптужби, и о имовинскоправном захтеву ако је поднесен; да ли признаје да је учинио кривично дело за које је оптужен, а ако се увери да оптужени није разумео шта значи признање, објасниће му значење и последице признања кривичног дела на начин који је за оптуженог најразумљивији. Оптужени није дужан да се изјасни о оптужби и да одговара на постављена питања. Ако је оптужницом обухваћено више лица, са њима ће се поступити на наведени начин предвиђен, по редоследу из оптужнице. (Члан 392). После излагања оптужбе и изјашњавања оптуженог, председник већа позваће тужиоца, а потом браниоца или оптуженог који се брани сам, да изнесу уводна излагања, осим ако је на припремном рочишту дошло до изјашњења странака и предлагања доказа (чл. 349. и 350.). Уводна излагања морају бити сажета и односити се само на чињенице које ће бити предмет доказивања, на излагање доказа које ће странака извести и на правна питања о којима ће расправљати. Председник већа може уводна излагања ограничити на одређено време и прекинути странку и браниоца ако прекорачи дато време или излаже изван допуштеног садржаја.

После уводних излагања, оштећени може укратко образложити имовинскоправни захтев.(члан 393.) Након тога председник већа објављује почетак доказног поступка током кога се изводе докази о чињеницама које су предмет доказивања (члан 83. ст. 1. и 2.). Ако оптужени на главном претресу призна да је учинио кривично дело, изводе се само докази од којих зависи оцена да ли признање испуњава претпоставке из члана 88. овог законика, као и докази од којих зависи одлука о врсти и мери кривичне санкције. (члан 394.) Када оптужени изнесе одбрану, јавни тужилац му може постављати питања. Јавни тужилац на главном претресу има право да поставља питања оштећеном, сведоку и вештаку након што дају своје исказе, да до завршетка главног претреса предлаже извођење доказа и да даје сагласност за читање исказа сведока и вештака.

Јавни тужилац је овлашћен да на главном претресу усмено измени оптужницу, а може предложити и да се главни претрес прекине ради припремања нове оптужнице, ако оцени у току главног претреса да изведени докази указују да се изменило чињенично стање изнето у оптужници (члан 409. ЗКП).

Ако се у току главног претреса открије раније учињено кривично дело оптуженог, веће ће по оптужници овлашћеног тужиоца, која може бити и усмено изнесена, проширити главни претрес и на то дело, или одлучити да се за то кривично дело посебно суди. (члан 410. ЗКП).

По завршетку доказног поступка, прелази се на завршну реч странака.

Завршну реч прво износи јавни тужилац, затим оштећени, бранилац оптуженом и оптуженом.

Јавни тужилац у завршној речи износи оцену доказа изведених на главном претресу, изводи закључке о чињеницама важним за одлуку суда, указује на одредбе кривичног и другог закона које би се имале применити, наводи олакшавајуће и отежавајуће околности које би требало узети у обзир приликом одлуке о кривичној санкцији и предлаже врсту и меру кривичне санкције (члан 413. ст. 1. ЗКП).

**Улога јавног тужиоца у вези са редовним и ванредним правним лековима**

Одредбом члана 43 ЗКП јавни тужилац је овлашћен да изјављује жалбе против неправноснажних судских одлука и да подноси ванредне правне лекове против правноснажних судских одлука.

**Жалба против пресуде првостепеног суда**

Рок за изјављивање жалбе против пресуде првостепеног суда је 15 дана од дана достављања, а у скраћеном кривичном поступку 8 дана од дана достављања пресуде. Жалба се може изјавити због битне повреде одредаба кривичног поступка, погрешно или непотпуно утврђеног чињеничног стања, повреде кривичног закона и одлуке о кривичној санкцији (члан 437 ЗКП). Жалба садржи означење пресуде против које се изјављује жалба, жалбени основ, образложење жалбе, предлог да се побијана пресуда у потпуности или делимично укине или да се преиначи, потпис лица које изјављује жалбу.

Другостепени суд може жалбу да одбаци, да је одбије као неосновану или да жалбу уважи и пресуду првостепеног суда укине или преиначи.

**Жалба против пресуде другостепеног суда**

Против пресуде другостепеног суда по правилу се не може изјавити жалба као редовни правни лек. Жалба се може изјавити ако је другостепени суд преиначио пресуду првостепеног суда којим је оптужени ослобођен оптужбе и изрекао пресуду којом се оптужени оглашава кривим.

**Жалба против решења**

Законик о кривичном поступку предвиђа решења против којих није допуштена жалба, решења против којих је допуштено изјавити жалбу и решења против којих се не може изјавити посебна жалба, већ се могу побијати само у жалби против пресуде. Када је жалба против решења допуштена, она по правилу одлаже извршење решења, али закон предвиђа и изузетке од правила. Општи рок за жалбу против решења износи три дана од дана достављања решења.

**Ванредни правни лекови**

Ванредни правни лекови су правна средства која се могу улагати против правноснажних судских одлука. Законик о кривичном поступку предвиђа два ванредна правна лека: захтев за понављање кривичног поступка поступка и захтев за заштиту законитости. Ванредним правним лековима се судске одлуке могу мењати само у корист оптуженог. Јавни тужилац је овлашћен да улаже ванредне правне лекове против правноснажних судских одлука.

**10. ОБИМ ПОСЛОВА**

У Вишем јавном тужилаштву у Нишу и Посебном одељењу за сузбијање корупције, у периоду од 01.01.2020. године до 31.12.2020. године, обрађено је укупно 7,525 предмета.

Подаци од значаја за рад Вишег јавног тужилаштва у Нишу уписују се у уписнике, помоћне књиге и друге евиденције, а чувају се у архиви Тужилаштва у складу са Листом категорија регистраторског материјала са роковима чувања Републичког јавног тужилаштва А.бр. 396/11 од 18.10.2011. године, на коју је Архив Србије дао сагласност бр. 02-1150 од 09.12.2011. године.

**11. НАВОЂЕЊЕ ПРОПИСА**

Више јавно тужилаштво у Нишу у вршењу послова из своје надлежности најчешће примењује следеће прописе:

1. Устав Републике Србије („Сл. гласник РС“ бр. 98/06);
2. Законик о кривичном поступку („Сл. гласник РС“, бр. 72/11, 101/11, 121/12, 32/13, 45/13, 55/14, 35/19);
3. Закон о седиштима и подручјима судова и јавних тужилаштава („Сл. гласник РС“ бр. 101/13);
4. Кривични законик („Сл. гласник РС“ бр. 85/05, 88/05, 107/05, 72/09, 111/09, 121/12, 104/13 108/14, 94/16 и 35/19);
5. Закон о спречавању насиља у породици (,,Сл. гласник РС“ број 94/16 );
6. Закон о јавном реду и миру (,,Сл. гласник РС“ број 6/16)
7. Закон о прекршајима („Сл. гласник РС“ број 65/13);
8. Закон о парничном поступку („Сл. гласник РС“ бр. 72/11, 49/13, 74/13 и 55/14);
9. Закон о општем управном поступку („Сл. слист СРЈ“ бр. 33/97 и 1/01), („Сл. гласник РС“ бр. 30/10);
10. Закон о прекршајима („Сл. гласник РС“ бр. 65/13);
11. Закон о адвокатури („Сл. гласник РС“ бр. 31/11 и 24/12);
12. Закон о одузимању имовине проистекле из кривичног дела („Сл. гласник РС“ бр. 32/13);
13. Закон о одговорности правних лица за кривична дела („Сл. гласник РС“ бр. 97/08);
14. Закон о међународној правној помоћи у кривичним стварима („Сл. гласник РС“ бр. 20/09);
15. Закон о извршењу кривичних санкција („Сл. гласник РС“ бр. 55/14 и други закони:

У обављању послова јавнотужилачке управе Више јавно тужилаштву у Нишу најчешће примењује:

* 1. Закон о јавном тужилаштву ( „Службени гласник РС“ бр. 116/08, 104/09, 101/13 и 117/14);
  2. Закон о државним службеницима („Службени гласник РС“ број 79/05, 81/05, 83/05, 64/07, 67/07, 116/08, 104/09 и 99/14);
  3. Закон о раду („Службени гласник РС“ број 24/05, 61/05, 54/09, 32/13 и 75/2014);
  4. Закон о платама државних службеника и намештеника (”Служебни гласник РС“ бр. 62/06, 63/06 – исправка, 115/06 – исправка и 101/07, 99/10, 108/13 и 99/14);
  5. Закон о јавним набавкама (,,Службени гласник РС“ број 124/12, 14/15 и 68/15);
  6. Закон о заштити података о личности (,,Службени гласник РС“ број 97/08, 104/09 и др, Закон 68/12 Одлука Уставног суда и 107/12);
  7. Закон о слободном приступу информацијама од јавног значаја (,,Службени гласник РС“ број 120/04, 54/07, 104/09 и 36/10);
  8. Закон о буџетском систему (,,Службени гласник РС број 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 – др,);
  9. Закон о информационој безбедности (,,Службени гласник РС“ број 6/16);
  10. Закон о заштити узбуњивача („Сл. гласник РС“ бр. 128/14);
  11. Закон о буџету („Сл. гласник РС“ бр. 103/15);
  12. Закон о здравственом осигурању („Сл. гласник РС“ бр. 107/05, 109/05, 57/10, 110/12, 119/12, 99/14, 123/14 и 126/14);
  13. Закон о јавним набавкама („Сл. гласник РС“ бр. 124/12, 14/15 и 68/15); и други закони
  14. Правилник о управи у јавним тужилаштвима („Службени гласник РС“, бр. 110/2009):
  15. Уредбу о вредновању радне успешности државних службеника („Сл. гласник РС“, бр. 69/19);
  16. Уредба о буџетском рачуноводству („Сл. гласник РС“ бр. 125/03 и 12/06);
  17. Уредба о накнади трошкова и отпремнина државних службеника и намештеника („Сл. гласник РС“ бр. 98/07, 84/14 и 84/15);
  18. Уредба о накнадама и другим примањима изабраних и постављених лица у државним органима („Сл. гласник РС“ бр. 44/08 и 78/12); и друге уредбе:
  19. Посебан колективни уговор за државне органе („Сл. гласник РС“, бр. 38/19 и 56/20);
  20. Закон о организацији и надлежности државних органа у сузбијању организованог криминала, тероризма и корупције (Сл. Гласник РС 94/2016).

**12. УСЛУГЕ КОЈЕ ВИШЕ ЈАВНО ТУЖИЛАШТВО У НИШУ ПРУЖА ЗАИНТЕРЕСОВАНИМ ЛИЦИМА**

Више јавно тужилаштво у Нишу, сходно одредби члана 61. Правилника о управи у јавним тужилаштвима, прима од грађана поднеске или на записник узима кривичне пријаве, предлоге и друге изјаве ради предузимања радњи на које је овлашћено. Уколико су пријава, предлог и изјава саопштени телефоном или електронском поштом, сачиниће се службена белешка. Више јавно тужилаштво Нишу од грађана прима молбе, притужбе, предлоге и друге поднеске којима се подносиоци обраћају јавном тужилаштву ради заштите и ефикасног остваривања својих права, правних интереса и обавеза.

**Образац притужбе/представке**

**ВИШЕ ЈАВНО ТУЖИЛАШТВО У НИШУ**

**Јавном тужиоцу**

**18105 НИШ**

**Ул. Вожда Карађорђа 23,**

**Подносилац: \_\_\_\_\_\_\_\_\_\_\_\_**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Број предмета:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Својство странке у том предмету:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Садржина притужбе/представке:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**Да ли је раније поднета притужба/представка у истом предмету? Ако јесте, под којим бројем?**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**У \_\_\_\_\_\_\_\_\_\_\_\_\_\_\_,**

**Дана\_\_\_\_\_\_\_\_\_\_\_\_\_\_ године**

**ПОДНОСИЛАЦ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**(потпис)**

**\_\_\_\_\_\_\_\_\_\_\_\_\_\_\_\_\_\_\_\_\_\_**

**(адреса)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_ (број телефона)**

**Образац кривичне пријаве**

**ВИШЕ ЈАВНО ТУЖИЛАШТВО У НИШУ**

**18105 НИШ**

**Ул. Вожда Карађорђа 23,**

На основу члана 280. Законик о кривичном поступку подносим

**КРИВИЧНУ ПРИЈАВУ**

**ПРОТИВ:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(име и презиме, ЈМБГ, пребивалиште, број телефона или навести да се пријава подноси против НН лица)

**због кривичног дела:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(није обавезно навести назив кривичног дела)

**О б р а з л о ж е њ е**

(У образложењу потребно је навести време, место извршења кривичног дела, дати опис догађаја, навести средство којим је кривично дело учињено, предмет на коме је кривично дело учињено, навести ко су учесници догађаја и по потреби навести и друге значајне податке.)

**ДОКАЗИ: (**Потребно је навести све доказе који су подносиоцу пријаве познати и то исправе, списе, предмете, те имена и презимена, адресе и бројеве телефона могућих сведока. Уколико подносилац кривичне пријаве поседује писане доказе, потребно је да уз кривичну пријаву достави њихове фотокопије.)

**У \_\_\_\_\_\_\_\_\_\_\_\_\_\_\_\_\_\_\_\_\_,**

**Дана \_\_\_\_\_\_\_\_\_\_\_\_ године**

**ПОДНОСИЛАЦ КРИВИЧНЕ ПРИЈАВЕ**

**(име и презиме, адреса, ЈМБГ и број телефона)**

**13. ПОСТУПАК РАДИ ПРУЖАЊА УСЛУГА**

Грађани своје кривичне пријаве и друге поднеске могу достављати Вишем јавном тужилаштву у Нишу на следећи начин:

- у писаној форми на поштанску адресу: „Више јавно тужилаштво у Нишу, улица Вожда Карађорђа бр. 23, 18105 Ниш“ или предајом поднеска писарници Вишег јавног тужилаштва у Нишу на истој адреси сваког радног дана између 7,30 и 15,30 часова.

**-** електронском поштом на адресу: [uprava@ni.vi.jt.rs](mailto:uprava@ni.vi.jt.rs)

- на телефон број 018/504-175

- усмено на записник у просторијама Вишег јавног тужилаштва у Нишу, улица Вожда Карађорђа бр. 23, сваког радног дана у периоду од 7,30 до 15,30 часова.

Одредбом члана 61 Правилника о управи у јавним тужилаштвима прописано је да ако се из изјаве може закључити да она није основана, поучиће се о томе лице које даје изјаву. Ако и после ове поуке лице не одустане од давања изјаве, изјава ће се примити на записник и поука забележити у спису, а потом донети одлука.

Према Законику о кривичном поступку ако се кривична пријава подноси усмено, о њој ће се саставити записник и подносилацће се упозорити на последице лажног пријављивања. Ако је пријава саопштена телефоном или другим телекомуникацијским средством, сачиниће се службена белешка, а ако је пријава поднесена електронском поштом сачуваће се на одговарајућем носиоцу података и одштампати.

Након пријема кривичне пријаве ово Тужилаштво предузима неку од радњи описаних у тачки 9 овог Информатора у делу који се односи на улогу јавног тужиоца у предистражном поступку.

О основаности притужби и представки на рад заменика јавног тужиоца и особља у Вишем јавном тужилаштву у Нишу одлучује Виши јавни тужилац у Нишу и о ставу поводом основаности притужбе се сходно одредби члана 73 Правилника о управи у јавним тужилаштвима обавештава подносилац притужбе.

Достављање поднесака и давање изјава у Вишем јавном тужилаштву у Нишу је бесплатно.

Свако ко има оправдани интерес и обратио се јавном тужилаштву за поступање у стварима за које је надлежно јавно тужилаштво, има право на подношење представке или притужбе на рад јавног тужилаштва, као и право да о одлуци по представци или притужби буде обавештен. Представка је молба, притужба или други поднесак грађана или правних лица ради ефикасног остваривања и заштите својих права. Притужба је правно средство којим се обраћају грађани, правна лица, државни органи или органи аутономне покрајина или јединица локалне самоуправе јавном тужилаштву ради законитог и експедитивног решавања њихових захтева поводом поступања у предметима.

Представка или притужба на рад заменика јавног тужиоца или запосленог, подноси се јавном тужиоцу, а на рад јавног тужиоца, непосредно вишем јавном тужиоцу. Представке и притужбе Републичком јавном тужиоцу могу се поднети на поштанску адресу: Републичко јавно тужилаштво, Београд, Немањина 22-26 или електронском поштом на адресу: kabinet.rjt@rjt.gov.rs или непосредно у писарнаици Републичког јавног тужилаштва, Немањина 22-26, I спрат. По притужбама грађана које се заводе у уписник „Ктр“, поступају сви заменици Републичког јавног тужиоца, по распореду о пријему предмета. Примљене притужбе које се односе на рад јавних тужилаца или њихових заменика предају се Републичком јавном тужиоцу и по њима поступају заменици јавног тужиоца које одреди Републички јавни тужилац, у складу са Правилником о управи у јавним тужилаштвима, а заводе се у Ктр уписник. Притужбе које се односе на рад заменика Републичког јавног тужиоца решава Републички јавни тужилац или заменик кога одреди Републички јавни тужилац и заводе се у Ктр и Гтр уписнике. Чланом 65. Правилника о управи о јавном тужилаштву регулисано је разматрање списа и издавање фотокопија и прописано да се поједини списи из предмета или предмети у којима јавни тужилац поступа, могу дати на разматрање само лицима које за то имају оправдани интерес. Овим лицима се може дати фотокопија списа. Дозволу за разматрање предмета или издавање фотокопија списа даје јавни тужилац или заменик јавног тужиоца кога она одреди. При давању одобрења води се рачуна о фази у којој се налази поступак и интересима редовног одвијања поступка. Разматрање списа предмета врши се под контролом радника писарнице и видео надзором, у просторији одређеној за ту сврху. Не могу се давати на разматрање списи нити фотокопије списа у предметима других органа који се налазе у јавном тужилаштву. При давању списа на разматрање, из предмета се издвајају забелешке и запажања обрађивача предмета по појединим питањима, нацрти одлука и други списи чија се садржина не може саопштити. Грађани су дужни да надокнаде трошкове и нужне издатке настале разматрањем или фотокопирањем списа предмета према тарифи коју пропише министарство надлежно за правосуђе. Чланом 73. Правилника о управи о јавном тужилаштву, регулисан је поступак по представкама и притужбама који предвиђа да је јавни тужилац дужан да о основаности представке или притужбе писмено обавести подносиоца притужбе, односно представке. Такође је дужан да о предузетим мерама у року од 30 дана од пријема притужбе, односно представке обавести подносиоца. У случају да није задовољно донетом одлуком, заинтересовано лице може Републичком јавном тужиоцу уложити приговор или пак представку-притужбу, о којој ће одлучити Републички јавни тужилац или заменик кога он овласти. За подношење овакве жалбе или приговора-преставке није прописан рок. У случају да Републички јавни тужилац или лице овлашћено за поступање по Закону о слободном приступу информацијама од јавног значаја, није у прописаном року доставило тражену информацију подносиоцу захтева или је захтев одбило, заинтересовано лице-подносилац захтева може покренути управни спор пред Управним судом у Београду, Немањина 9 у року од 30 дана од дана добијања решења о одбијању захтева или по протеку прописаног рока од 15 дана за пријем информације. У складу са одредбама Законика о кривичном поступку, уколико сматра да постоје основи сумње да је извршено кривично дело, заинтересовано лице може поднети кривичну пријаву и против Републичког јавног тужиоца, заменика Републичког јавног тужиоца, као и осталих запослених у Републичком јавном тужилаштву. За доношење одлуке по поднетој кривичној пријави није прописан рок, а улагање правних средстава на овако донету одлуку зависи од донете одлуке. Уколико су представке или притужбе поднете преко Државног већа тужилаца, министарства надлежног за правосуђе, Републичког јавног тужилаштва или другог надређеног јавног тужилаштва, о основаности притужбе и предузетим мерама обавештавају се и ови органи. Јавни тужилац може сачинити и службену белешку у којој констатује да подносилац злоупотребљава право на подношење притужбе. Сматраће се да подносилац притужбе злоупотребљава право уколико притужба има претежно неразумну или увредљиву садржину или уколико подносилац учестало подноси притужбе исте или сличне садржине. Уколико је притужба неразумљива, јавни тужилац је дужан да подносиоцу притужбе укаже на неразумљивост и да га позове да уреди садржину притужбе у року од 8 дана од дана пријема притужбе. Уколико подносилац у предвиђеном року притужбу не уреди, јавни тужилац при томе сачињава службену белешку и обавештава подносиоца притужбе. Странке које не прими Републички јавни тужилац прима заменик кога одреди Републички тужилац или руководиоци одељења. Обавештења о предметима даје управитељ писарнице (или лице које мења управитеља), уз претходну консултацију са замеником јавног тужиоца који обрађује предмет. Грађани, државни органи, организације и друга правна лица, могу поднети Републичком јавном тужилаштву кривичну пријаву која се након тога од стране Републичког јавног тужилаштва, с обзиром да исто није надлежно за поступање у првостепеном поступку, доставља надлежном јавном тужилаштву на поступање, које је обавезно да обавести подносиоца кривичне пријаве и Републичко јавно тужилаштво о донетој одлуци. Кривичне пријаве, као и пријава корупције Републичком јавом тужилаштву могу се поднети путем поште на адресу Републичког јавног тужилаштва, Београд, Немањина 22-26, као и путем електронске адресе kabinet.rjt@rjt.gov.rs. Када је реч о пријави корупције исту је могуће извршити и путем обрасца који се налази на интернет страници Републичког јавног тужилаштва www.rjt.gov.rs . Републичко јавно тужилаштво обавештава јавност о стању криминалитета и другим појавама које запази у раду, увек када се за тим укаже потреба. Републичко јавно тужилаштво обавештава јавност о стварима у којима поступа ако то не штети интересима поступка, када за то постоји интересовање јавности. Јавно тужилаштво може обавештавати јавност како о питањима из своје надлежности, тако и о питањима из надлежности нижих тужилаштава. Обавештавање јавности мора бити истинито и тачно, али се не сме довести у питање одавање службене, државне или војне тајне. Приликом обавештавања јавности мора се водити рачуна о интересима морала, јавног реда, малолетницима, националним осећањима и заштити приватног живота. Републичко јавно тужилаштво ће сходно Закону о јавном информисању испунити обавезу да информације о свом раду учини доступним јавности и то под једнаким условима за све медије. Обавештавање јавности врши се од стране Одељења за односе са јавношћу. Телефон: 011/3613-702 E-mail адреса: kabinetrjt@rjt.gov.rs Право на приступ информацијама од јавног значаја може се остварити кроз саопштавање информације у писаном облику и достављање копија тражених докумената, као и кроз увид у документ који садржи тражену информацију. Увид у тражени документ је бесплатан и може се извршити у писарници Републичког јавног тужилаштва код управитеља писарнице у временском периоду од 7,30 до 15,30 часова. Копија документа која садржи тражену информацију издаје се уз обавезу тражиоца да плати накнаду нужних трошкова израде копије, а у случају упућивања и трошкове упућивања. Трошкови копирања и достављања докумената обрачунавају се у складу са Уредбом о висини накнаде нужних трошкова за издавање копије документа на којима се налази информација од јавног значаја

Републичко јавно тужилаштво без одлагања, а најкасније у року од 15 дана од пријема захтева обавештава тражиоца информације о поседовању информације, ставља му на увид документ који садржи тражену информацију, односно издаје му или упућује копију тог документа. Ако се захтев односи на информацију за коју се може претпоставити да је од значаја за заштиту живота или слободе неког лица, односно угрожавање или заштиту здравља становништва и животне средине, Републичко јавно тужилаштво ће се обавестити тражиоца о поседовању те информације и ставити му на увид документ који садржи тражену информацију односно издати му копију документа најкасније у року од 48 сати. Ако Републичко јавно тужилаштво из оправданих разлога није у могућности да у року од 15 дана од пријема захтева обавести тражиоца о поседовању информација или да му стави на увид документ који садржи информацију, или да му је изда, односно упути копију документа, дужно је да о томе најкасније у року од 7 дана од пријема захтева обавести тражиоца и одреди накнадни рок који не може бити дужи од 40 дана од пријема захтева. Ако Републичко јавно тужилаштво у целини или делимично одбије да обавести тражиоца о поседовању информације, да му не одговори у прописаном року, да му стави на увид документ који садржи тражену информацију, да му изда односно упути копију документа, дужно је без одлагања а најкасније у року од 15 дана да донесе решење о одбијању захтева и да то решење писмено обрзаложи. Против овог решења Републичког јавног тужилаштва није дозвољена жалба а тражилац може покренути спор пред Управним судом- Београд, Немањина бр. 9. Ако Републичко јавно тужилаштво удовољи захтеву, о томе не доноси решење, већ само службену белешку. Приликом поступања по захтевима за приступ информацијама од јавног значаја Републичко јавно тужилаштво примењује Закон о слободном приступу информацијама од јавног значаја ( „Службени гласник РС“ 120/04, 54/07, 104/09 и 36/10), Закон о јавном информисању и медијима („Службени гласник РС“ бр. 84/14 и 58/15), Закон о заштити података о личности („Службени гласник” број 87/2018). У оквиру своје надлежности и овлашћења Републичко јавно тужилаштво води уписник у писаној и електронској форми у складу са којом евиденцијом може и пружати услуге грађанима који су поднели неки од напред наведених поднесака Републичком јавном тужилаштву. Примери типичних докумената:

**14. ПОДАЦИ О ПРУЖЕНИМ УСЛУГАМА**

Више јавно тужилаштво у Нишу је у 2020. години од грађана примило укупно 3.431 кривичну пријаву, које су заведене у уписницима КТ, КТР, КТКО, КТРКО, а по свим кривичним пријавама је поступано и донет је одговарајући јавнотужилачки акт.

У истом периоду поднето је од стране грађана 13 захтева за приступ информацијама од јавног значаја, по чијем поступању је дата ближа информација у тачки 8 овог Информатора.

У истом периоду тужилаштво није примило ниједан захтев за обавештење о обради у складу са чланом 19 Закона о заштити података о личности.

**15. ПОДАЦИ О ЈАВНИМ НАБАВКАМА**

Више јавно тужилаштво у Нишу током 2020. године није вршило јавне набавке, осим набавки у складу са чл. 27 Закона о јавним набавкама („Службени гласник РС“ бр. 91/2019)

**16. ПОДАЦИ О ДРЖАВНОЈ ПОМОЋИ**

Овај обавезни део информатора није релевантан за Више јавно тужилаштво у Нишу.

**17. ПОДАЦИ О ИСПЛАЋЕНИМ ПЛАТАМА, ЗАРАДАМА И ДРУГИМ ПРИМАЊИМА**

Према подацима из претходног месеца на име зарада запосленима су исплаћени следећи износи:

|  |  |  |
| --- | --- | --- |
| **Назив радног места** | **Најнижи износ нето зараде** | **Највиши износ нето зараде** |
| виши јавни тужилац | 154,608.20 | 154,608.20 |
| заменик вишег јавног тужиоца | 134,275.12 | 134,275.12 |
| секретар тужилаштва | 89.888,26 | 89.888,26 |
| виши тужилачки помоћник | 75,344.00 | 83,212.00 |
| тужилачки помоћник | 60,322.89 | 75,344.00 |
| саветник | 80,827.90 | 84,881.22 |
| сарадник | 45,301.77 | 45,301.77 |
| референт | 36,956.71 | 36,956.71 |
| намештеник | 35,764.56 | 35,764.56 |

**18. ПОДАЦИ О СРЕДСТВИМА РАДА**

Средства за рад Вишег јавног тужилаштва у Нишу обезбеђена су из буџета Републике Србије. Више јавно тужилаштво у Нишу користи простор у згради правосудних органа у којој су смештени још и Основно јавно тужилаштво у Нишу, Основни суд у Нишу и Виши суд у Нишу, ул. Вожда Карађорђа бр. 23.

Више јавно тужилаштво у Нишу располаже следећим средствима за рад:

1. Опрема за копнени саобраћај

Набавне вредности 797.963,20

Исправке вредности 797.963,20

Вредност на дан 0.00

1. Канцеларијска опрема

Набавне вредности 3.669.226.78

Исправке вредности 2.749.283.64

Вредност на дан 919.943.14

1. Рачунарска опрема

Набавне вредности 7.668.560.71

Исправке вредности 6.069.911.87

Вредност на дан 1.598.648.84

1. Комуникациона опрема

Набавне вредности 89.384.00

Исправке вредности 89.384.00

Вредност на дан 0.00

1. Електронска и фотографска опрема

Набавне вредности 301,827.80

Исправке вредности 266,494.92

Вредност на дан 35,332.88

1. Опрема за домаћинство и угоститељство

Набавне вредности 55,379,99

Исправке вредности 55,379,99

Вредност на дан 0.00

1. Пословне зграде и други грађевински објекти

Набавне вредности 1.000.000,00

Исправке вредности 0.00

Вредност на дан 1.000.000,00

1. Књижевна и уметничка дела

Набавне вредности 35,211.65

Исправке вредности 0.00

Вредност на дан 35,211.65

**19. ПОДАЦИ О ПРИХОДИМА И РАСХОДИМА**

У погледу планираних, одобреним и остварених прихода и расхода Вишег јавног тужилаштва у Нишу, исти су табеларно приказани и то за текућу, прву претходну, односно наредну годину.

|  |  |  |  |  |  |
| --- | --- | --- | --- | --- | --- |
| КОНТО | назив прихода/расхода | планирани приходи | одобрени приходи | остварени приходи | остварени расходи |
| 411 | плате, додаци и накнаде | 88,665,000.00 | 88,665,000.00 | 88,649,453.00 | 88,649,453.00 |
|  |  |  |  |  |  |
| 412 | доприноси на терет послодавца | 14,759,950.00 | 14,759,950.00 | 14,759,073.00 | 14,759,073.00 |
| 413 | накнаде у натури | 105,000.00 | 105,000.00 | 90,000.00 | 90,000.00 |
| 414 | социјална давања запосленима | 2,228,271.00 | 2,228,271.00 | 2,226,072.00 | 2,226,072.00 |
| 415 | накнаде трошкова за запослене | 2,003,756.00 | 2,003,756.00 | 1,959,106.00 | 1,959,106.00 |
| 416 | награде и остали посебни расходи | 400,686.00 | 400,686.00 | 400,686.00 | 400,686.00 |
| 421 | стални трошкови | 1,900,000.00 | 1,900,000.00 | 1,768,504.00 | 1,768,504.00 |
| 422 | трошкови путовања | 390,000.00 | 390,000.00 | 389,009.00 | 389,009.00 |
| 423 | услуге по уговору | 25,500,000.00 | 25,500,000.00 | 25,418,350.00 | 25,418,350.00 |
| 425 | текуће поправке и одржавање | 390,000.00 | 390,000.00 | 381,728.00 | 381,728.00 |
| 426 | материјал | 1,600,000.00 | 1,600,000.00 | 1,599,472.00 | 1,599,472.00 |
| 482 | порез, обавезне таксе, казне и пенали | 82,000.00 | 82,000.00 | 49,071.00 | 49,071.00 |
| 483 | новчане казне и пенали по решењу суда | 338,000.00 | 338,000.00 | 335,674.00 | 335,674.00 |
| 511 | зграде и грађевински објекти | 1,000,000.00 | 1,000,000.00 | 1,000,000.00 | 1,000,000.00 |
| 512 | машине и опрема | 500,000.00 | 500,000.00 | 418,212.00 | 418,212.00 |
|  | укупно | 139,862,663.00 | 139,862,663.00 | 139,444,410.00 | 139,444,410.00 |

ПРЕГЛЕД ЗА 2020. ГОДИНУ

|  |  |  |
| --- | --- | --- |
| ПРЕГЛЕД ЗА 2021. ГОДИНУ | | |
|  |  |  |

|  |  |  |  |  |  |
| --- | --- | --- | --- | --- | --- |
| КОНТО | назив прихода/расхода | планирани приходи | одобрени приходи | остварени приходи | остварени расходи |
| 411 | плате, додаци и накнаде | 86,566,000.00 | 86,566,000.00 | 53,455,380.00 | 53,455,380.00 |
| 412 | доприноси на терет послодавца | 14,414,000.00 | 14,414,000.00 | 8,900,321.00 | 8,900,321.00 |
| 413 | накнаде у натури | 1,000.00 | 1,000.00 | 0.00 | 0.00 |
| 414 | социјална давања запосленима | 1,435,435.00 | 1,435,435.00 | 1,431,666.00 | 1,431,666.00 |
| 415 | накнаде трошкова за запослене | 1,846,848.00 | 1,846,848.00 | 1,241,666.00 | 1,241,666.00 |
| 416 | награде и остали посебни расходи | 343,384.00 | 343,384.00 | 142,382.00 | 142,382.00 |
| 421 | стални трошкови | 1,900,000.00 | 1,900,000.00 | 1,804,693.00 | 1,804,693.00 |
| 422 | трошкови путовања | 390,000.00 | 390,000.00 | 178,857.00 | 178,857.00 |
| 423 | услуге по уговору | 32,000,000.00 | 32,000,000.00 | 24,064,715.00 | 24,064,715.00 |
| 425 | текуће поправке и одржавање | 200,000.00 | 200,000.00 | 30,115.00 | 30,115.00 |
| 426 | материјал | 1,600,000.00 | 1,600,000.00 | 795,910.00 | 795,910.00 |
| 482 | порез, обавезне таксе, казне и пенали | 36,000.00 | 36,000.00 | 31,519.00 | 31,519.00 |
| 483 | новчане казне и пенали по решењу суда | 51,000.00 | 51,000.00 | 49,336.00 | 49,336.00 |
| 511 | зграде и грађевински објекти | 0.00 | 0.00 | 0.00 | 0.00 |
| 512 | машине и опрема | 813,000.00 | 813,000.00 | 809,554.00 | 809,554.00 |
|  | укупно | 141,596,667.00 | 141,596,667.00 | 92,936,114.00 | 92,936,114.00 |

ПРЕГЛЕД ЗА 2022. ГОДИНУ

|  |  |  |  |  |  |
| --- | --- | --- | --- | --- | --- |
| КОНТО | назив прихода/расхода | планирани приходи / нацрт | одобрени приходи | остварени приходи | остварени расходи |
| 411 | плате, додаци и накнаде | 0.00 |  |  |  |
| 412 | доприноси на терет послодавца | 0.00 |  |  |  |
| 413 | накнаде у натури | 1,000.00 |  |  |  |
| 414 | социјална давања запосленима | 2,000.00 |  |  |  |
| 415 | накнаде трошкова за запослене | 1,500,000.00 |  |  |  |
| 416 | награде и остали посебни расходи | 1,000.00 |  |  |  |
| 421 | стални трошкови | 5,350,000.00 |  |  |  |
| 422 | трошкови путовања | 600,000.00 |  |  |  |
| 423 | услуге по уговору | 47,200,000.00 |  |  |  |
| 425 | текуће поправке и одржавање | 450,000.00 |  |  |  |
| 426 | материјал | 3,650,000.00 |  |  |  |
| 482 | порез, обавезне таксе, казне и пенали | 90,000.00 |  |  |  |
| 483 | новчане казне и пенали по решењу суда | 1,000.00 |  |  |  |
| 485 | накнада штете за повреде или штету нанету од стране државних органа | 1,000.00 |  |  |  |
| 511 | зграде и грађевински објекти | 0.00 |  |  |  |
| 512 | машине и опрема | 1,200,000.00 |  |  |  |
|  | укупно | 60,046,000.00 | 0.00 | 0.00 | 0.00 |

**20. ЧУВАЊЕ НОСАЧА ИНФОРМАЦИЈА**

Више јавно тужилаштво у Нишу чува информације настале у свом раду или у вези са радом у службеним просторијама тужилаштва.

Информације настале у раду или у вези са радом тужилаштва похрањене су у папирној документацији и на чврстим дисковима рачунара.

Папирна документација тужилаштва је разнородна и обухвата предмете у раду, уписнике, извештаје о раду Тужилаштва, архивиране предмете, финансијску документацију, досијее запослених, евиденције о присутности на раду, податке о именима и примањима запослених, систематизацији радних места, документацију у вези са набавкама средстава за рад и потрошног материјала и друго.

Предмети у раду Тужилаштва чувају се у писарници Тужилаштва, а архивирани предмети у архиви Тужилаштва.

Финансијска документација чува се у рачуноводству Тужилаштва.

Информације које се чувају на чврстим дисковима деле се према локацији и начину чувања на:

а) информације ускладиштене на радним станицама

б) информације ускладиштене на серверу.

На радним станицама запослених складиште се информације садржане у документима, који су настале у раду запослених у складу са њиховим описом послова и то:

- одлуке и акти које припремају запослени,

- електронска пошта,

За рад и приступ радним станицама потребна је идентификација одговарајућим корисничким именом и лозинком. Све радне станице су заштићене антивирусним програмом. У циљу подизања нивоа сигурности корисници су ограничени у оквирима својих овлашћења у раду.

На серверу су ускладиштене информације о корисничким налозима и апликације. Сервер је заштићен лозинком.

Одредом члана 129 . Правилника о управи у јавним тужилаштвима прописано је да сепредмети за које је утврђено да се у писарници држе у евиденцији до одређеног рока, стављају у роковник предмета. Роковник предмета састоји се из фасцикли у коју се предмети стављају према последњем дану рока и редном броју. Уместо фасцикли могу се користити посебни ормани са преградцима. Лице које води уписник дужно је да на дан пре истека рока предмет преда у рад обрађивачу. Ако је по предмету стигло какво писмено пре истека рока, предмет ће се одмах предати у рад.

Одредбом члана 130. Правилника о управи у јавним тужилаштвима прописано је да се у току радног времена списи и други материјали не смеју остављати без надзора. Штамбиљи, печати и жигови држе се тако да буду приступачни само ономе ко њима рукује. По завршетку радног времена, списи, други материјали, печати, жигови и штамбиљи, држе се у закључаним касама, орманима или столовима.

Одредбом члана 131. истог Правилника прописано је да је предмет коначно решен у тужилаштву када је одлука по одређеном предмету донета и отпремљена, односно када је отпремљено обавештење о донетој одлуци. После доношења правноснажне одлуке по појединим предметима обрађивач предмета прегледа списе и одређује стављање у архиву, а уписничар на омоту означује рок чувања.

Више јавно тужилаштво у Нишу чува носаче информација у складу са наведеним прописима и нико осим запослених нема приступ носачима информација.

**21. ВРСТЕ ИНФОРМАЦИЈА У ПОСЕДУ**

Више јавно тужилаштво у Нишу поседује следеће врсте информација:

- информације из уписника и предмета, као и из програма за електронско вођење уписника

- информације о запосленима из личних листова запослених и информације о њиховим зарадама,

- примљену електронску пошту,

- документацију о извршеним плаћањима,

- закључене уговоре.

1. **22.ВРСТЕ ИНФОРМАЦИЈА КОЈИМА ВИШЕ ЈАВНО ТУЖИЛАШТВО У НИШУ ОМОГУЋАВА ПРИСТУП**

Више јавно тужилаштво у Нишу омогућава приступ свим информацијама које су настале у раду или у вези са радом овог тужилаштва, на начин који је ближе објашењен у одељку 7 овог Информатора.

1. **23. ИНФОРМАЦИЈЕ О ПОДНОШЕЊУ**

**ЗАХТЕВА ЗА ПРИСТУП ИНФОРМАЦИЈАМА**

Сходно одредби члана 5. Закона о слободном приступу информацијама од јавног значаја свако има право да му буде саопштено да ли Више јавно тужилаштво у Нишу поседује одређену информацију од јавног значаја, односно да ли му је она иначе доступна. Свако има право да му се информација од јавног значаја учини доступном тако што ће му се омогућити увид у документ који садржи информацију од јавног значаја, право на копију тог документа, као и право да му се, на захтев, копија документа упути поштом, факсом, електронском поштом или на други начин.

Информације од јавног значаја могу се тражити на један од следећих начина:

- у писаној форми на поштанску адресу: „Више јавно тужилаштво у Нишу, улица Вожда Карађорђа бр. 23, 18105 Ниш“ или предајом поднеска писарници Вишег јавног тужилаштва у Нишу на истој адреси сваког радног дана између 7,30 и 15,30 часова.

**-** електронском поштом на адресу [uprava@ni.vi.jt.rs](mailto:uprava@ni.vi.jt.rs)

- усмено на записник у просторијама Вишег јавног тужилаштва у Нишу, улица улица Вожда Карађорђа бр. 23, сваког радног данаизмеђу 7,30 и 15,30 часова.

Писмени захтев мора садржати назив тужилаштва, име, презиме и адресу тражиоца, као и што прецизнији опис информације која се тражи.

Тражилац не мора навести разлоге за подношење захтева.

Присутп информацијама тужилаштво је дужно да омогући и на основу усменог захтева тражиоца који се саопштава на записник, при чему се такав захтев уноси у посебну евиденцију и примењују се рокови као да је захтев поднет писмено.

Поступак остваривања права на приступ информацијама од јавног значаја детаљно је описан у тачки 7. овог Информатора која се односи на правила у вези са јавношћу рада.

**Образац захтева за приступ информацијама од јавног значаја**

**ВИШЕ ЈАВНО ТУЖИЛАШТВО У НИШУ**

**18105 НИШ**

**Ул. Вожда Карађорђа 23**

На основу члана 15. став 1. Закона о слободном приступу информацијама од јавног значаја („Службени гласник Републике Србије“ број 120/2004, 54/2007, 104/2009), \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (подаци тражиоца, уз обавезно стављање на увид јавне исправе са фотографијом) подносим

**ЗАХТЕВ ЗА ПРИСТУП ИНФОРМАЦИЈИ ОД ЈАВНОГ ЗНАЧАЈА**

Потребно је да ми омогућите:

□ обавештење да ли поседујете тражену информацију

□ увид у документ који садржи тражену информацију

□ копију документа који садржи тражену информацију

□ достављање копије документа који садржи тражену информацију (поштом, факсом, електронском поштом, на други начин)

- у квадрату означити која законска права на приступ желите да остварите и заокружите начин достављања копије докумената

Овај захтев се односи на следеће информације:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Навести што прецизнији опис информације која се тражи као и друге податке који олакшавају проналажење тражене информације, а уколико желите да вам се на неки други начин достави тражена информација, обавезно напишите који начин достављања тражите)

Тражилац није дужан да образложи захтев.

У \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (адреса ) Тражилац информације

Дана \_\_\_\_\_\_\_\_\_\_\_\_\_\_\_\_\_\_ 20\_\_\_. године \_\_\_\_\_\_\_\_\_\_\_\_\_\_\_\_\_\_\_\_\_\_\_

(својеручан потпис и бр. личне карте)

**24. ОДНОС ВИШЕГ ЈАВНОГ ТУЖИЛАШТВА ПРЕМА ЈАВНОСТИ И НАДЛЕЖНОСТ ЗА СПРОВОЂЕЊЕ КОМУНИКАЦИОНЕ СТРАТЕГИЈЕ**

Више јавно тужилаштво обавештава јавност о стању криминалитета и другим појавама које је запазило у раду. Такође, обавештава јавност о ствари у којој поступа ако то не штети интересима странака. Више јавно тужилаштво може обавештавати јавност како о питањима из своје надлежности, тако и о питањима из надлежности нижег тужилаштва. Обавештавање јавности мора бити истинито и тачно, али се не сме довести у питање одавање службене, државне или војне тајне. О контактима са средствима јавног информисања Више јавно тужилаштво обавештава Апелационо јавно тужилаштво као и Републичко јавно тужилаштво. Приликом обавештавања јавности води се рачуна о интересима морала, јавног реда, малолетницима, националним осећањима и заштити приватног живота. Обавештавање јавности врши јавни тужилац или лице које он одреди, при чему је за 2021. годину за обављање задужења портпарола тужилаштва одређен секретар тужилаштва Борислав Радоњић. Обавештавање јавности врши се путем усмених или писаних саопштења, јавних гласила или на други погодан начин, водећи при том рачуна о интересима правилног вођења поступка и оправданој заштити личности на које се подаци односе.

Виши јавни тужилац у Нишу Борица Митић овлашћено је лице за обавештавање јавности како о питањима из своје надлежности, тако и за спровођење спољне комуникације испред Вишег јавног тужилаштва у Нишу. Такође, Заменик Вишег јавног тужиоца Иван Симоновић, обавља послове везане за односе са јавношћу, комуникацију са медијима и припреме материјала за обавештавање јавности о стању криминалитета.

ВИШИ ЈАВНИ ТУЖИЛАЦ

БОРИЦА МИТИЋ